Šiaulių gidas

Interaktyvus spektaklis-šou vaikams „Šunyčių nuotykiai“
2025-12-07 12:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Gruodžio 7 d. 12 val. Šiaulių kultūros centre bus rodomas interaktyvus spektaklis-šou vaikams „Šunyčių nuotykiai“.
Ar gali būti, kad net šunyčiams pasitaiko nuobodžių dienų? Taip, kartais nuobodulys užklumpa net ir šiuos drąsiuosius herojus!
Laimei, geriausio draugo skambutis viską pakeičia – šunyčių laukia nepaprasta, kupina pavojų ir staigmenų kelionė į negyvenamą salą bei dingusio lobio paieškos.
Kartu su vaikais šunyčiams teks įveikti įvairias užduotis, susidurti su pavojingais jūrų piratais, pamokyti išdykusius ožiukus gražaus elgesio, pakliūti į audros sūkurį ir net akis į akį susitikti su alkanu džiunglių karaliumi – liūtu bei kitais herojais!
Tai ne tik spektaklis – tai interaktyvi nuotykių misija, kurioje vaikai taps ne stebėtojais, o svarbia istorijos dalimi. Jie padės herojams įveikti kliūtis, kartu atras draugystės ir drąsos prasmę.
Renginio trukmė: ~1 val. 15 min.

MARTYNAS LEVICKIS ir „Mikroorkéstra“ | METŲ LAIKAI
2025-12-07 18:30 (Europe/Helsinki) | Koncertų salė „Saulė”
Venecijiečiai Giovanni Battista ir Camilla Vivaldi, kovą, prieš 347 metus, sulaukė pirmagimio, kuriam davė Antonio vardą. Paskui į pasaulį atėjo dar trys dukros ir du sūnus, kurie ateityje niekuo nepasižymėjo, tik gatvės muštynėmis. Šeima sunkokai vertėsi. Pasirodė, kad jos galva – barzdaskutys Giovanni Battista – buvo ne šiaip kirpėjas, o širdyje – muzikantas. Jau suaugęs jis tapo profesionaliu smuikininku ir, žvelgiant į darbovietę, dar ir tikrai ne prastu – griežė Venecijos pasididžiavimu laikomoje Šv. Morkaus bazilikoje.

Dar vaikystėje straksėdamas palei tuomet švarius ir blogo kvapo neskleidusius Venecijos kanalus, Antonio niūniuodavo melodijas. Straksėjo atsargiai, nes nuo mažumės kamavo astma. Į muziką linkusį vyriausiąjį sūnų groti smuiku išmokė būtent tėvas. Tačiau tapti muzikos profesionalu tas pats tėvas ir neleido – pastūmė į finansiškai garantuotą kunigo kelią. Po net dešimt metų trukusių mokslų Antonio gavo ne tik įšventinimą, bet ir Il Prette Rosso – Raudonojo kunigo pravardę. Ją lėmė jaunystėje rusva vešli ševeliūra. Sklido prieštaringos kalbos ir apie jo dievotumą, ir apie šiltus ryšius su damomis, o kaip buvo išties – argi svarbu? Svarbu yra muzika.

Il Prette Rosso Dievo tarno karjera nebuvo ilga dėl silpnos sveikatos. Pasitraukęs iš kunigystės, jis tapo maestro di violino mergaičių prieglaudoje Pio Ospedale della Pietà Venecijoje ir nuo to laiko užsiėmė vien muzika. Mokytis meistriškumo pas jį važiavo smuikininkai iš visos Europos, o maestro dar ir daug rašė, kur bepersikeltų gyventi. Kai Antonio buvo 47-eri, išleistas jo kultinis ciklas „Metų laikai“ (parašytas anksčiau). Savo dienas garsusis kompozitorius baigė Vienoje visiškame skurde, o šiandien tik iš „Metų laikų“ būtų milijonierius – kūrinys atliekamas taip dažnai, kad įmokos už autorines teises iš viso pasaulio kapsėtų kiekvieną dieną.

Kažin, ką didis maestro pasakytų apie Martyno Levickio ir jo ansamblio „Mikroorkéstra“ „Metų laikus“? Ko, jei turėtume laiko mašiną, į Vilnių atvykusio Antonio klaustų Martynas? Greičiausiai pakviestų šaltibarščių ir pokalbis būtų pasiutusiai ilgas.

Prie Vivaldi muzikos Martynas Levickis pirmąsyk prisilietė prieš beveik dvidešimt metų, kai pirmasis Lietuvoje pradėjo groti savo paties parengtas „Metų laikų“ transkripcijas akordeonu. Novatoriškas šio kūrinio atlikimas Martynui vėliau taip pat atvėrė kelius ir į tarptautinę klasikinės muzikos sceną. Jo atliekami „Metų laikai“ skambėjo prestižiniuose festivaliuose Pietų Korėjoje, Italijoje, Vokietijoje, Kinijoje. „Vivaldi mano gyvenime atsirado senokai, bet kaskart aš jame randu vis naujų dalykų“, – pasakoja Martynas. Jis nepritaria, kad šie opusai jau išnaudojo savo gylį ir prasmę, „aš žinau ir savo darbu įrodau, kad net ir kultiniame opuse galiu išieškoti naujų sąskambių.“ Beje, vėliau, norint atlikti Vivaldi dar kitaip, susibūrė „Mikroorkéstra“.

Taip, kaip vaikas Antonio nuolat niūniavo melodijas gimtoje Venecijoje, mažytis Martynas vasaros sodyboje Šiaurės Lietuvos miškuose, pasipuošęs raudona skraiste ir juodu cilindru, nešinas kone už save didesniu akordeonu, įkvėpimo sėmėsi iš paukštelių balsų, lapų šlamėjimo ir liaudies dainų. Meilę liaudies dainoms padėjo užauginti ir bičiulystė su močiutėle Teresėle, – vaikystėje Martynas mėgo lankytis kaimynystėje buvusioje jos trobelėje plūkta asla. Teresėlės dainuojama „Šiū namo“ ir kitos visam laikui įsirėžė į širdį ir tapo kūrybos pagrindu.

Pamažu gimė meilė liaudies dainoms, kurios, aranžuotos akordeonui, sudėtos į garsųjį jo albumą „Autograph“. Ypatingą vietą Martyno kūryboje užimančios „Leliumoj“, Šiū namo“, „Beauštanti aušrelė“ ir kitos koncerte gražiai derės tarp „Metų laikų“ dalių.

Gyvo garso koncertas „Teatro Žvaigždės“
2025-12-08 18:00 (Europe/Helsinki) | Koncertų salė „Saulė”
„Teatro Žvaigždės“ – gyvo garso koncertas su komedijos prieskoniu, kuriame aktoriai Jokūbas Bareikis ir Oneida Kunsunga kartu su profesionalia muzikantų grupe atgaivins gražiausius teatro, kino ir bardų kūrinius. Tai šilti, nuoširdūs ir kartu linksmi pasirodymai: dainos, užkulisinės istorijos, teatriniai etiudai, improvizacijos ir interaktyvūs momentai su žiūrovais, kurių dėka kiekvienas vakaras tampa unikalus. Speciali scenografija ir šviesų dizainas kurs šventišką žiemos švenčių nuotaiką – idealų gruodžio koncertų turui.

Kodėl verta ateiti:
– Žinomi aktoriai: Jokūbas Bareikis ir Oneida Kunsunga su profesionalia muzikantų ir vokalisčių grupe;
– Repertuaras: populiariausi lietuviški teatro, kino ir bardų hitai, prisiminimų kupinos dainos ir užkulisinių pasakojimų istorijos;
– Interaktyvumas: improvizacijos, etiudai ir įtraukiantys dialogai su publika;
– Šventinė atmosfera: speciali scenografija ir šviesų dizainas;
– Išskirtinis ir vienintelis turas, kuriamas specialiai kalėdiniam laikotarpiui.

Rezervuokite bilietus ir pasitikite šventes su „Teatro Žvaigždėmis“ — vakaru, kuriame juoksimės, dainuosime, o kartais nubrauksime ir ašarą.

Kalėdinis koncertas „Vitalijai Katunskytei 70 atminti“
2025-12-08 18:00 (Europe/Helsinki) | Šiaulių kultūros centro Kamerinė salė (Aušros al. 31)
Gruodžio 9 d. 18 val. Šiaulių kultūros centre vyks kalėdinis koncertas „Vitalijai Katunskytei 70 atminti“.
Šiais metais mūsų mylimai, šviesaus atminimo scenos primadonai Vitalijai Katunskytei būtų sukakę septyniasdešimt metų.

Ta proga, šis šventinis koncertas skirtas jos atminimui.

Gražiausiomis dainomis ir atsiminimais vakaro metu dalinsis nuostabi dainininkė Monika Katunskytė, kuri atliks gražiausias dainas. Monika vakaro metu ne tik dainuos, bet ir dalinsis prisiminimais apie savo mamą.

Dainų autorė ir atlikėja, scenos legenda Jūratė Miliauskaitė padovanos savo naują kūrybą, dainininkė laukia susitikimo ir yra pasiilgusi Šiaulių publikos.

Ilgametis Vitalijos Katunskytės scenos partneris atlikėjas ir kūrėjas Aidas Manikas kiekvienais metais miesto publikai dovanoja naujausias savo kūrybos dainas ir gerą nuotaiką, šiais metais atlikėjas irgi žada daug malonių akimirkų.

Žavingoji atlikėja Sandra Gircytė, kuri visada žavi savo nuostabiu balso tembru ir jausmingomis dainomis, koncerte atliks skambiausias dainas.

Jūsų visų laukia jaukus, kupinas gerų emocijų, skambių dainų ir nuoširdaus bendravimo prisiminimų vakaras.

Renginio trukmė: ~1 val. 30 min.

Monospektaklis „Pabaisų nebus“
2025-12-09 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Niekas kitas gyvenime negali tiek pakelti, kiek moteris, esanti atsakinga už savo vaikus.
Visi esame panašiai laimingi, o mūsų bėdos skiriasi tik skausmo gyliu.
Šis spektaklis yra atviras moters pasakojimas apie savo gyvenimą, kuriame humoras už ausų ištraukia beviltiškumą iš duobės. Kiekvienas, sėdintis salėje, atpažins save ir turės galimybę pažvelgti į save lyg į veidrodį. Tik meilė, slypinti mumyse, gali pakeisti pasaulį.
Monospektaklis apie tai, kad niekada negalima pasiduoti. Niekada.
Vaidina: Violeta Mičiulienė
Režisierė: Asta Simonaitė
Dailininikas / scenografas: Arvydas Gudas
Renginio trukmė: ~1.15 val.

Spektaklis „DVIESE ANT STOGO“
2025-12-09 18:00 (Europe/Helsinki) | Koncertų salė „Saulė”
Mantas Jankavičius po 12 metų pertraukos teatro scenoje: tai meilės istorija, kuria galima patikėti.
Po ilgos pertraukos į teatro scena sugrįžta aktorius ir dainininkas Mantas Jankavičius. Kaip pats sako, jis sugrįžta kaip „sėkmės dueto” dalis – Mantas atliks pagrindinį vaidmenį aktoriaus, režisieriaus ir ilgamečio bičiulio Dainiaus Kazlausko muzikiniame spektaklyje „Dviese ant stogo”.
Komiškų situacijų kupinoje romantinėje dramoje „Dviese ant stogo” Mantas pagrindinį vaidmenį atlieka kartu su aktore Adelė Šuminskaitė. Kartu su scenos partnere duetas pasakoja apie neįmanomą dviejų jaunų žmonių meilę, ilgesį bei lūkesčius, primena apie laikui nepavaldžias vertybes. Spektaklyje taip pat gyvai skamba ir Manto dainos , viena iš jų – vos prieš porą savaičių išleista, būtent šiam spektakliui kurta daina „Dviese ant stogo”.
——————————–
Spektaklio režisierius D. Kazlauskas sako, kad tokių istorijų kaip „Dviese ant stogo” nėra daug – rasti naują kampą papasakoti apie žmonių santykius, pateikti istoriją įdomiai, jausmingai, skoningai yra iššūkis tiek spektaklį kuriantiems, tiek jame vaidinantiems, tad režisierius itin džiaugiasi rezultatu.
„Žmogaus gyvenimas nėra reikšmingas. Dideli dalykai, kurie vyksta su mumis, atrodo reikšmingi tik mums patiems. Kaip padaryti, kad tavo istorija būtų reikšminga ir tam, kuris ją žiūri? Kad ji būtų suprantama, prieinama, atpažįstama, sukeltų empatiją? Manau, tai buvo didžiausias iššūkis ir šiandien mums tai pavyko padaryti”, – sako režisierius ir priduria tikintis, jog šis spektaklis bus lankomas ir mylimas, kad gyvens dar ilgą gyvenimą šalies scenose.
——————————-
Mantas pasakoja, kad su režisieriumi Dainiumi Kazlausku jie pažįstami daugybę metų, tačiau artimesnė draugystė prasidėjo filmo „Tadas Blinda. Pradžia” kino aikštelėje, kur jie kartu vaidino.
„Po šio filmo Dainius pasiūlė man vaidmenį spektaklyje „Laisvi drugeliai”, kuris galiausiai tapo neįtikėtinai sėkmingu, buvo rodomas beveik 8 metus. Tad ir šis pasirinkimas kartu dirbti nebuvo atsitiktinis – vadinčiau mus „sėkmės duetu”, – sako Mantas. – Su Dainiumi galėčiau eiti ir į pasaulio kraštą, ir į žvalgybą, ir visur kitur. Tikiu juo ir tikiu šio naujo spektaklio sėkme.”
Aktorius ir dainininkas pripažįsta, jog teatro žanras jam yra brangus ir artimas, jis pats yra dažnas spektaklių lankytojas, o tamsi ir nekasdieniška erdvė leidžia pabūti su savimi, susitapatinti su personažais, priveda prie egzistencinių klausimų apsvarstymo, kas yra labai svarbu ir reikalinga.
„Myliu teatrą ir esu laimingas, kad turiu talentingų režisierių pasitikėjimą. Kartais smagu pakeisti profilį, pailsėti nuo koncertinės veiklos, susitikti ir sukurti santykį su žiūrovu kitokiu – teatro – būdu. Laukia nuostabus pasirodymai ir džiaugiuosi būdamas to dalis”, – sako Mantas.
——————————————–
Pagrindinę veikėją spektaklyje „Dviese ant stogo” vaidinanti aktorė Adelė Šuminskaitė džiaugiasi, jog pagaliau yra kam pasakoti šią gražią dviejų žmonių istoriją – pagaliau, po ilgo darbo repeticijose ir tuščiose salėse, ją išgirdo ir pajautė žiūrovai. „Labai gera matyti, kaip jie klauso, girdėti, kaip juokiasi, jausti, kaip liūdi kartu – tai sukelia didelį dėkingumo jausmą.”
„Su Mantu kartu dirbome pirmą kartą, tačiau viskas buvo paprasta ir labai jauku, nebuvo jokių barjerų ar įtampų, – pasakoja aktorė. – Šiame spektaklyje ant scenos esame tik dviese, tad jautėme visišką partnerystę, pasitikėjimą vienas kitu ir stipriai vienas kitą palaikėme.”
—————————————–

Renginys „Belaukiant Kalėdų“
2025-12-10 17:00 (Europe/Helsinki)
Gruodžio 10 d. 17 val. prie Rėkyvos Kalėdų eglės (Energetikų g. 7) vyks renginys „Belaukiant Kalėdų“.
Renginio programoje – Kalėdų elfyčių programa, dinamiškos pramogos, kūrybinės veiklos su žiemos akcentais, šokiai ir daugybė staigmenų. Mažieji žiūrovai galės pasinerti į magiškų eksperimentų pasaulį – pamatyti, kaip gimsta sniegas, kaip šoka sauso ledo burtai ir pasinerti į azoto šou stebuklus.
Šventinę nuotaiką taip pat dovanos muzikiniai pasirodymai – skambės kalėdinės dainos, kviečiančios visus kartu dainuoti, šypsotis ir dalintis gerumu. Šventėje dalyvaus ir Kalėdų Senelis, kuris atneš linkėjimų ir nuoširdų juoką.
Renginio trukmė: ~1 val.

DAINOTAS VARNAS ir Kauno bigbendas „Aplink pasaulį per 100 minučių“
2025-12-10 18:00 (Europe/Helsinki) | Koncertų salė „Saulė”
Ar nors kartą svajojote leistis į kelionę aplink pasaulį? Ar dažnai sakėte sau, kad „kada nors, kai tik turėsite laiko“?
O jei jums pasiūlytume aplankyti 15 šalių, išgirsti 7 kalbas, pajusti kultūros dvelksmą, o kelionei paskirti tik vieną vakarą?
Turbūt jau supratote, kad tai ne paprasta, o muzikinė kelionė, į kurią jus nuoširdžiai kviečia Dainotas Varnas ir Kauno bigbendas.
Aplink pasaulį per 100 minučių – taip vadinasi naujausia dainininko programa, kurioje: Didžiosios Britanijos, Airijos, Prancūzijos, Portugalijos, Italijos, Ispanijos, JAV, Kanados, Meksikos, Kubos, Švedijos, Norvegijos, Šveicarijos, Turkijos ir net Libano žvaigždžių garsūs kūriniai.
Dainotas Varnas pasirengęs dainuoti ne tik lietuviškai, angliškai, prancūziškai, ispaniškai, portugališkai, turkiškai, bet net ir arabiškai.
Visi galite nuspėti, kad Švediją atstovaus legendinės ABBA daina, o Portugalija prašyte prašosi Salvadoro Sobralio megahito „Amor Pelos Dois“, tačiau ne viskas muzikinėje kelionėje aplink pasaulį taip lengvai prognozuojama.
Dainotas Varnas kūrinius rinko labai apgalvotai: jie visi labai gerai žinomi, bet nemaža dalis savyje slepia ir siurprizą.
Ar žinojote, kad garsusis „Metallica“ hitas „Whiskey in the Jar“ iš tiesų yra airių liaudies daina, kurią pirmieji išgarsino grupė „The Dubliners“? Ar galite įsivaizduoti, kad garsioji „Guantanamera“ kilusi iš Kubos, o jos žodžiais tapęs eilėraštis buvo sukurtas IX amžiuje? Ar esate girdėję, kaip legendinis Franko Sinatros kūrinys „My Way“ skamba ispaniškai? Jį yra sudainavę legendiniai „Gipsy Kings“. Būtent jų versiją į programą įtraukė D. Varnas.
„Atvykus“ į Ameriką, žiūrovų taip pat laukia nemenkas siurprizas: ar norite spėti amerikiečių kūrinio pavadinimą? Tas pavadinimas yra ir vienintelis visos muzikinės kompozicijos žodis. Pati melodija – labai garsi ir daugumai tikrai žinoma.
„Tai bus pati įvairiausia kalbiškai ir kultūriškai, pati gražiausia muzikaliai ir, nebijau net sakyti, pati geriausia mano programa. Jau dabar repetuodami girdime, kaip nuostabiai ji skamba“, – pasakojo D. Varnas.
Programa Aplink pasaulį per 100 minučių ir trunka maždaug valandą keturiasdešimt minučių. Tai ne tik koncertas, bet ir teatralizuotas pasirodymas, lydimas specialiai sukurtos scenografijos, šviesų efektų, multimedijos. „Scenai gaminame dekoracijas, o kiekvienos šalies dainai kuriame šviesų šou pagal jos vėliavos spalvas“, – mažą dalelę būsimos vizualikos atskleidžia dainininkas.

Spektaklis „Šok, Edita, šok“
2025-12-10 18:30 (Europe/Helsinki) | Šiaulių dramos teatras
Dramaturgas – Rimantas Kmita
Režisierė – Eglė Vertelytė
Choreografė – Airida Gudaitė
Scenografė – Grėtė Ringailė Kiliulytė-Vaitmonė
Kompozitorius – Paulius Trijonis
Šviesų dailininkas – Evaldas Šmitkinas
Kostiumų dailininkė – Agnė Biskytė
Video menininkas – Vytautas Plukas
Vaidina: Vaidilė Juozaitytė, Tautvydas Galkauskas
Ar kada nors jautėtės taip, lyg staiga nebesuprantate, pagal kokį scenarijų vyksta jūsų gyvenimas, kokio žanro istorijoje atsidūrėte? Ar jūs – pagrindinis herojus, ar tik antraplanis veikėjas kažkieno kito filme? Būtent taip jaučiasi Edita.
„Šok, Edita, šok“ – tai tragikomiškas pasakojimas apie jauną merginą Editą, kuri Nepriklausomybės pradžioje dirba vaizdo įrašų nuomoje ir žiūrėdama filmus bando suprasti, kokia jos vieta pasaulyje. Editos vaizduotėje gyvenimas – tai kino filmas, tik ji dar nežino, kokio žanro. Kartais jame ji – kovotoja, kartais – romantiška herojė, kartais – vieniša paauglė, pasiklydusi tarp Holivudo svajonių ir Šiaulių realybės.
Spektaklio centre – obsesyvi Editos meilė vaikinui, kuris net nenutuokia apie jos jausmus. Kaip ir romanas „Pietinia kronikas“, naujoji Rimanto Kmitos pjesė balansuoja tarp komedijos ir jautraus, nuoširdaus temos tyrinėjimo. Su švelniu humoru atskleidžiama, kaip formuojasi jaunos moters tapatybė, kai nėra aiškių modelių – kai amerikietiški filmai maišosi su postsovietine tikrove, o laisvos rinkos idėjos – su senomis, dar neišgydytomis traumomis.
Teatro scenoje debiutuojanti garsi kino režisierė ir filmo „Pietinia kronikas“ scenarijaus autorė Eglė Vertelytė nevengė kino raiškos elementų, tad spektaklyje ekrano projekcijos, filmuoti epizodai susilieja su gyvu veiksmu bei choreografės Airidos Gudaites įneštomis filmo „Purvini šokiai“ interpretacijomis.
Režisierė scenos įvykius siūlo stebėti tarsi Editos vaizduotėje sukurtas „juostas“. Žiūrovas atsiduria tarp dviejų pasaulių – realybės ir fantazijos, kasdienių traumų ir kino svajonių. Ar įmanoma išgyventi tikrovėje nepasineriant į fantazijas? Ar įmanoma, gyvenant tarp piratinių VHS kasečių, sukurti originalų savo gyvenimo filmą?
Spektaklis yra tarsi romano „Pietinia kronikas“ plėtinys teatro scenoje, tik čia pasakojama Editos istorijos versija. Editos vaidmenį spektaklyje kuria viena perspektyviausių iš Šiaulių kilusi jaunosios kartos aktorė Vaidilė Juozaitytė, Editą įkūnijusi ir populiarumo aukštumas pasiekusioje romano ekranizacijoje. Teatro scenoje – jos partneris VŠDT aktorius Tautvydas Galkauskas. Ir, žinoma, spektaklis vaidinamas tikra šiaulietiška šnekta.
Premjera – 2025 m. birželio 5, 6 d.

Šiaulių miesto kultūros ir meno premijų įteikimo vakaras
2025-12-11 18:00 (Europe/Helsinki) | Koncertų salė „Saulė”
2025 m. gruodžio 11 d. 18 val. koncertų salėje „Saulė“ (Tilžės g. 140) vyks šventinis Šiaulių miesto kultūros ir meno premijų įteikimo vakaras.

PROGRAMOJE:
2026 metų Šiaulių miesto savivaldybės jaunųjų menininkų stipendininkų paskelbimas.
2025 metų Šiaulių miesto savivaldybės kultūros ir meno premijų įteikimas.

TARPTAUTINIS KĘSTUČIO VAIGINIO KVARTETAS
Joonas Haavisto (fortepijonas, Suomija),
Michal Baranski (kontrabosas, Lenkija),
Jelle van Giel (mušamieji, Belgija),
Kęstutis Vaiginis (saksofonai, kompozicijos, Lietuva).

„DUO“
Eglė Ona Bartkevičiūtė (akordeonas),
Bernardas Ručinskas (kontrabosas).

PIANISTAS
Povilas Ušinskis (mokytoja ekspertė Raimonda Sližienė).

Renginio vedėja Raimonda Sližienė.

Romantinė komedija „Pasimatymų žaidimai“
2025-12-11 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Romantinės komedijos „Pasimatymų žaidimai“ herojai Ričardas ir Džulija neseniai oficialiai išsiskyrė, tačiau jų skyrybos tėra formalumas popieriuje. Ilgus metus santuokoje praleidusi pora liko artimi draugai, nuoširdžiai linkintys vienas kitam laimės naujuose santykiuose. Vis dėlto netrukus paaiškėja, kad tai – kur kas sudėtingiau, nei gali pasirodyti iš pirmo žvilgsnio… Abu pradeda ieškoti naujų partnerių, eidami į aklus pasimatymus.
Nors pasimatymai – puiki galimybė susirasti antrąją pusę, situacija tampa gerokai kėblesnė, kai kelis dešimtmečius praleidai santuokoje. Buvusių sutuoktinių Ričardo ir Džulijos laukia spalvingi, o kartais net keistoki pasimatymų partneriai. Kiekvienas naujas susitikimas vis labiau įtikina, kad visas pasimatymų pasaulis – lyg vienas didelis nesusipratimas.
Vis labiau pasimetęs Ričardas ir nusivylusi Džulija seniai būtų viską metę, jei ne nuolatinis vienas kito palaikymas. Ar jų pastangos atrasti meilę iš naujo baigsis visišku fiasko? O gal vis dėlto pasiseks, ir jų gyvenime atsiras nauji, gražūs santykiai?
„Pasimatymų žaidimai“ – tai smagi, greita ir kandžiai šmaikšti komedija apie vyrų ir moterų bandymus susikalbėti, susižavėti ir, jei pasiseks, išgyventi iki antro pasimatymo. Čia bus daug klaidų, netikėtų posūkių, triumfų, fiasko ir juoko, nes meilė, kaip ir sportas, reikalauja ištvermės, drąsos ir šiek tiek sėkmės.
Pjesė sukurta britų dramaturgo Peterio Kvilterio, kurio kūriniai statomi daugiau nei 40 šalių, įskaitant Brodvėjų ir Londono Vest Endą. P. Kvilteris – vienas dažniausiai pasaulyje statomų šiuolaikinių autorių, dukart nominuotas prestižiniam Olivier apdovanojimui (už geriausią naują pjesę ir geriausią naują komediją), o jo debiutas Brodvėjuje pelnė net tris „Tony“ nominacijas.
Režisierius – Evaldas Jaras
Vaidina:
Džiulija – Eglė Mikulionytė, Gintarė Latvėnaitė
Ričardas – Sakalas Uždavinys, Mindaugas Capas
Bilas, Kevinas, Deividas, Naidželas, Timas – Mantas Vaitiekūnas
Helena, Fransė, Ketė, Lizė – Ilona Kvietkutė, Edita Užaitė
Renginio trukmė: 1 val. 30 min.

Kalėdinis labdaros vakaras „NAKTIS PARYŽIUJE“
2025-12-12 18:00 (Europe/Helsinki) | Koncertų salė „Saulė”
„Naktis Paryžiuje“ – tai koncertas, kuriame muzika taps tiltu į prancūzišką svajonę. Salėje užges šviesos, o pirmieji akordai nukels į miestą, kurio gatvės alsuoja poezija, o kiekviena kavinė turi savo meilės istoriją.
Šio vakaro metu skambės legendinės prancūzų estrados dainos iš Édith Piaf, Dalida ir Charles Aznavour repertuaro – melodijos, kurios ne tik užkariavo pasaulio scenas, bet ir paliko gilų pėdsaką žmonių širdyse.
Tai bus kelionė po Paryžiaus kabaretus ir mažus muzikinius teatrus, kur nuo senų laikų žodžiai ir melodijos pynėsi į istorijas apie meilę, ilgesį, džiaugsmą ir net praradimus. Kiekviena daina – tarsi atvirukas iš miesto prie Senos, kuriame net vakaro tyla skamba kaip muzika.
Skambės ne tik žinomi šedevrai, bet ir mažiau girdėti, tačiau ne mažiau kerintys kūriniai, leidžiantys pajusti tikrą prancūziškos sielos trapumą ir grožį.
„Kviečiu į vakarą, kuriame širdis plaks prancūzišku ritmu, o žodžiai „La Vie en Rose“ taps ne tik daina, bet ir vakaro jausmu“ – sako Evelina Sašenko.
Programoje dalyvauja: Evelina Sašenko (vokalas), Nerijus Bakula (akordeonas), Paulius Zdanavičius (fortepijonas), Eugenijus Kanevičius (kontrabosas), Robertas Vilčinskas (mušamieji)
Šiaulių LIONS klubo organizuojamo Kalėdinio vakaro metu surinktos lėšos bus skiriamos akliesiems ir silpnaregiams remti ir tęstiniams Šiaulių LIONS klubo labdaros projektams.

Martyno Kavaliausko koncertas
2025-12-12 19:00 (Europe/Helsinki) | Šiaulių arena
Po stulbinančio koncerto Kauno Dainų slėnyje Martynas Kavaliauskas kyla į aukščiausią karjeros tašką – prasideda svarbiausias ir galingiausias jo koncertinis turas didžiausiose šalies arenose.
Vos nurimus aplodismentams po grandiozinio koncerto Kaune, kuriame tūkstantinė minia mėgavosi ryškiausiais atlikėjo hitais, iki smulkmenų precizišku šou bei įspūdingu scenos dizainu, Martynas – atsižvelgdamas į gerbėjų prašymus – paskelbė džiugią žinią: šis šou keliauja toliau, atnešdamas dar daugiau naujos muzikos, emocijų ir šviesos į kiekvieną miestą, kuriame skambės jo vardas.
NAUJAS ALBUMAS. NAUJAS SKAMBESYS. NAUJA ERA.
12.12 – ŠIAULIAI | ŠIAULIŲ ARENA
12.20 – KAUNAS | KAUNO SPORTO HALĖ
01.09 – KLAIPĖDA | ŠVYTURIO ARENA
01.16 – VILNIUS | TWINSBET ARENA
Martynas kviečia į paslaptingą savo pasaulį ir grįžta su tuo, ko ilgai laukėme: naujas turas, nauja muzika, nauji aukščiai. Scenoje – nesustabdomas veržlumas, energija ir šiuolaikinė lietuviška popmuzika, kuri jungia tūkstančius širdžių.
Tai bus daugiau nei koncertai.
Tai – įspūdingas šou, kuriame susilieja garsas, šviesa, vizualika ir jausmas.
Tai – gyva emocija, išgryninta iki paskutinio akordo.
Tai – atvira istorija, kurioje kiekvienas garsas kalba už save.
Martyno Kavaliausko populiarumas neblėsta: 2024 metų žiemos koncertinio turo bilietai buvo išgraibstyti dar gerokai iki koncertų datos, o tokios jo dainos kaip „Šaltos naktys“, „Karaliai“, „Ant debesų“ ar „Nežaisk“ vien „YouTube“ platformoje skaičiuoja milijonus perklausų.
Koncertai garsėjantys ypatinga atmosfera ir nepamirštama energija visuomet sulaukia didelio gerbėjų susidomėjimo. Talentinga ir veržli kūrybinė komanda ir šįkart pasiruošusi nustebinti – žada vizionierišką požiūrį, ryškų reginį ir jausmą, kuris išlieka. Šis turas – ne tik koncertai, tai – kūrybinis judėjimas, kuris ne tik nustebins, bet ir įkvėps gyventi be ribų.
Koncertuose skambės visų pamilti hitai, bet svarbiausia – pirmą kartą bus galima gyvai išgirsti ir naujas Martyno Kavaliausko dainas, kurios arenose nuskambės pirmąjį kartą.
NĖRA RIBŲ. YRA MOMENTAS, KURIO NEGALI PRALEISTI.

Choreografinė pasaka „Pepės nuotykiai“
2025-12-13 13:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Gruodžio 13 d. 13 val. Šiaulių kultūros centre bus pristatoma choreografinė pasaka „Pepės nuotykiai“.
Šį magija ir burtais apipintą žiemos sezoną kviečiame pasinerti į stebuklingą Pepės pasaulį! Nauja choreografinė pasaka „Pepės nuotykiai“ žiūrovus nukels į nutrūktgalvišką istoriją, kupiną juoko, džiaugsmo ir netikėtų nuotykių. Spektaklyje dalyvauja Šiaulių kultūros centro choreografijos studijos „Aušrelė“ (meno vad. M. Kosaitis ir V. Adomėnaitė-Butnorienė) jaunieji šokėjai, kurie savo grakščiais judesiais ir charizma sukurs nepakartojamą pasakos atmosferą.
„Pepės nuotykiai“ – istorija įkvėpta ne pačios pasakos, o personažo. Ši interpretacija pasakoja apie smalsią ir drąsią Pepę, kuri, netikėtai atsidūrusi stebuklingame, paslaptingame mieste, sutinka naujų draugų, patiria linksmas, kartais juokingas, bet visada nuotaikingas situacijas. Ji keliauja į cirką, mokosi baleto paslapčių, kartu su beždžionėle ir naujai sutikta drauge, miesto gyventojais, cirko artistais, baleto mokiniais ir mokytoja, kepėjais atranda draugystės džiaugsmą bei kūrybos magiją. Spektaklio scenoje žais šviesos ir spalvos, skambės nuostabi, įtraukianti muzika, o visa istorija pasibaigs stebuklingu momentu prie pagrindinio šventinio laikotarpio simbolio – Kalėdų eglutės, kuris sušildys ne tik Pepės širdį – paliks ilgai išliekančius prisiminimus naujiems draugams ir, žinoma, žiūrovams…
Ši žaisminga, nuotaikinga ir žavingai spalvinga choreografinė pasaka – puiki dovana vaikams ir visai šeimai. Ji dovanoja šypsenas, džiaugsmą ir šventinę nuotaiką, kuri lydės visą kalėdinį laikotarpį ir primins, kad stebuklai aplink mus gali nutikti bet kada.

Koncertuoja Grupė 2 – Už laiką
2025-12-13 19:00 (Europe/Helsinki) | Šiaulių arena
Lietuvos muzikos padangėje puikiai žinomi „Grupė 2 – Karolis ir Donatas“, šiais metais mini veiklos dešimtmetį. „Per visus dešimt metų grupės gerbėjų ir draugų ratas išsiplėtė tiek, kad jau laikas visus sukviesti į didžiąsias arenas atšvęsti muziką ir gyvenimą kartu“, – sako grupės nariai.

„Laikas, tai vienintelis dalykas, kuris labai greitai bėga“, – sako prieš porą metų į grupės veiklą po pertraukos sugrįžęs Donatas Balvočius.
„Kartais reikia negalvoti apie tai, kas buvo bloga, reikėtų prisiminti tai, kas yra gera, bet viskas susideda į bendrą visumą – visi įvykiai nepavaldūs laikui, tačiau jam lekiant, belieka stebėti, kas vyksta gyvenime. Šie momentai labai svarbūs“, – priduria jis.
Prieš keletą metų grupę sukrėtė netikėta žinia – scenos kolegos, D. Čižausko netektis. Netrukus po to, į sceną grįžo grupės narys D. Balvočius. Donatas pasakoja, kad įvykiai savotiškai palydėjo į naują etapą:
„Užsidarėme įrašų studijoje, pasijungėme garso kolonėles, mikrofonus ir tiesiog perdainavome visas dainas, kurias turėjome dainuoti arenoje. Pastebėjau, kaip nuoširdžiai manęs klausosi scenos partneris Karolis – tai man paliko didžiausią įspūdį ir padrąsino – grupei viskas bus gerai. Nuoširdų mūsų atsidavimą kartu tęsti grupės veiklą netrukus pajautė ir visa publika. Tai buvo naujo etapo pradžia“, – prisimena Donatas.
Kalbėdamas apie geriausius laikus, grupės vokalistas Karolis akcentuoja ne tik laiką scenoje, bet ir savo šeimos indėlį į tai, kuo jis yra šiandien:
„Jeigu nebūtų šeimos, gal nebūtų ir manęs, tokio stipraus žmogaus, ne tik šiam pasauly, bet ir scenoje. Kaip šeimoje, taip ir scenoje, reikia jausti didelę atsakomybę ir pats geriausias laikas būna po koncertų, kai gerbėjai prieina ir pasidžiaugia, kad mes vieninteliai, kurie prie jų prieina, apkabina. Ir tai yra tiesa, nesvarbu, ar tai būtų restoranas, ar arena“, – apie stiprų ryšį su gerbėjais pasakoja K. Akulavičius.
Grupė 2 – Karolis ir Donatas – puikiai žinomi atlikėjai ir dainų autoriai Karolis Akulavičius ir Donatas Balvočius dalijasi džiugia žinia – gerbėjus ir draugus šių metų gruodį jie pakvies į net tris – Klaipėdos „Švyturio“, Šiaulių ir Kauno „Žalgirio“ arenas.
„Už laiką“, „Atskirai sunku“, „1000 metų“, „Prisiminimai“, „Kai kas vakarą“, „Prisėdai šalia“, „Na, o kaip Tau dabar?“, „Iš mano širdies“, „Kiek daug…“ „Man nesvarbu“, „Lakūno sapnas“, „Ar mylėti nori tu?“ – tai dar tikrai ne visas, laiko patikrintų ir klausytojų pamiltų dainų sąrašas. Dainos, kurias norisi visiems niūniuoti, šokti ir dainuoti kartu.
„Pernai surengėme turą po Lietuvą – visi bilietai buvo išparduoti, koncertuose apsilankė 20 tūkst. žmonių, todėl supratome, kad į nedideles erdves gerbėjai tiesiog netilps“, – dalijasi grupės nariai.
Koncertų turas „Už laiką“ – gruodžio 13-ąją – Šiaulių arenoje.

MERRY CHRISTMAS GRAND CONCERT Dniepro valstybinis teatras
2025-12-16 18:00 (Europe/Helsinki) | Koncertų salė „Saulė”
MERRY CHRISTMAS GRAND CONCERT
Kalėdinis koncertas
Dnipro Akademinio operos ir baleto teatro gastrolės tik gruodžio 16 d. Saulė koncertų salėje.
„60 artistų • 1000 emocijų • Neužmirštamos Kalėdos”
Pasitikite Kalėdų stebuklą, kurį kurs 60 operos ir baleto teatro artistų!
Simfoninis orkestras • Choras • Baletas • Operos solistai (sopranas, tenoras, baritonas) • Estrados dainininkai.
Po triumfo sulaukusių gastrolių po Didžiąją Britaniją teatras pristato grandiozinį Kalėdų šou, kuriame klasika susitinka su šiuolaikine muzika, artistai sukurs Kalėdų pokylio atmosferą, kilnią ir iškilmingą, kupiną magijos ir gyvo scenos alsavimo.
Programoje – geriausi trijų šimtmečių kalėdiniai kūriniai: nuo klasikinių Strauss šedevrų iki šiuolaikinių Mariah Carey ir Pentatonix hitų:
Klasikinis didingumas:
„Christmas Overture” — Samuel Coleridge-Taylor
Iškilmingi valsai — Johann Strauss
„Carol of the Bells” — kultinė MAGIX versija
„Sleigh Ride” — Leroy Anderson su baleto artistais
Mėgstamiausi šventiniai hitai:
” All I Want For Christmas Is You” — Mariah Carey puikioje soprano interpretacijoje
„Happy Xmas (War Is Over)” — John Lennon, atliekamas baritono ir choro
„Let It Snow” — Frank Sinatra stiliumi
„Santa Claus Is Coming to Town” — įkvepianti klasika
ABBA kalėdiniai hitai „Jingle Bell Rock” — šventinė energija
Grandiozinis finalas:
„That’s Christmas to Me” (Pentatonix) — visi 60 atlikėjų vienu metu pasirodyme, stebinančiame emocinio poveikio jėga!
Prieš jus atsivers tikras Kalėdų stebuklas – išskirtinis vakaras, kuriame kiekvienas pasirodymas tampa atskiru stebuklingos Kalėdų knygos skyriumi, pasakojamu scenos kalba.
Kodėl MERRY CHRISTMAS GRAND CONCERT yra ypatingas:
Klasikinių kūrinių iš šiuolaikinių hitų sintezė
Nepriekaištingas aukščiausio lygio artistų pasirodymas
Profesionalumas ir teatro „auksiniai balsai“
Kiekvienas pasirodymas — atskiras meno kūrinys

Programa, skirta plačiausiai auditorijai.
Čia kiekvienas ras kažką sau: teatro mėgėjai įvertins rafinuotumą ir gilumą, muzikos gerbėjai – nepriekaištingą orkestro skambesį ir galingus balsus.
Padovanokite sau ir artimiesiems neužmirštamą vakarą — susitikimas, kuriame muzikos didybė, šokio magija ir choro dvasingumas susipina į Kalėdų pasaką.
Nepamirškite – pradėkite Kalėdų sezoną tikra švente!

Teatro komedija „Atiduodu žmoną“ | N-13
2025-12-17 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Atiduodu Žmoną – komedija apie meilę, draugystę ir klastingą planą. Lukas (Justinas Jankevičius), išsisukinėjimo meistras, sugalvoja „kūrybišką“ idėją, kaip išvengti santuokos su savo sužadėtine Rūta (Sandra Daukšaitė-Petrulėnė). Lukas paprašo savo draugo Adomo (Valentinas Krulikovskis) suvilioti jo būsimą žmoną. Jis tiki, kad šis planas padės jam išlipti iš santykių balos sausam. Tačiau gudrus vyrų planas gali tapti fiasko, kai kitoje pusėje – protinga moteris.
Neįtikėtini nuotykiai gamtos apsuptyje, paslėpti jausmai ir visiškas santykių chaosas – ar šis meilės trikampis, savo noru, išlaisvins herojus ar įtrauks tik į gilesnę duobę?
Įvykiams vystantis absurdiškų situacijų ir netikėtų įvykių fone, šis spektaklis tampa pašėlusia kelione per santykius, žmonių ego ir pastangas išvengti – o gal net iš naujo atrasti – meilę. Kas laimės šį meilės žaidimą? Apgaulė, kerštas ar tikrosios vertybės? O gal draugystė?
Pasiruoškite vakarui, kupinam juoko, netikėtumų ir širdį glostančių akimirkų!

Renginio trukmė: 1 val. 40 min.
Nemokamai: vaikai nemokamai neįleidžiami.
Amžiaus cenzas: N-13

Komedija ATVIRA PORA
2025-12-17 18:00 (Europe/Helsinki) | Koncertų salė „Saulė”
Vyras. Žmona. Santuoka. Krizė.
Tokioje, gana tradicinėje, situacijoje atsiduria komedijos „Atvira pora“ herojai Antonija (Toma Vaškevičiūtė) ir jos vyras (Giedrius Savickas).
Situacija tradicinė, tačiau jos sprendimo būdas tikrai originalus.
Net šokiruojantis!
Galime lažintis, kad jūs iki to neprisigalvotumėt.
O štai mūsų komedijos herojams protas keistai susisuko.
„Mes išgelbėsime mūsų santykius tik tada, kai pakeisime savo kultūrinius požiūrius iš esmės“, – sako vyras.
„Bet taip nebūna. Žinai kas būna? Nervų karas, panikos atakos, nemiga, krūva tablečių, konsultacijos pas psichologus ir galų gale durnynas“, – skeptiškai idėją iš pradžių įvertino Antonija.
Bet galų gale JIS JĄ įtikino.
Siekdami išsaugoti santuoką, abu sutaria tapti „atvira pora“.
Nesislapstydami megzti intymius santykius su kitais. Ir dar visiškai be jokios gėdos ir sąžinės graužimo šeimoje pasipasakoti savo nuotykius.
Gal, vis dėlto, nors vienas jūsų esate išbandęs tokį santykių išsaugojimo būdą? Jei taip, labai norėtume išgirsti, kaip jums sekėsi.
Mūsų herojams sekėsi tikrai ne taip, kaip jie įsivaizdavo…
„Šitą šokį pora turi šokti dviese ir abi pusės turi būti pasirengusios staigiems posūkiams. Negali prognozuoti, kas iš tokių santykių išeis nugalėtoju“ – sako spektaklio režisierius Antanas Obcarskas.

Komedija „Atvira pora“ intrigą išlaiko iki pat paskutinių spektaklio sekundžių. O įspūdingas finalas žiūrovui tampa dar didesniu netikėtumu.
Komedija „Atvira pora“ sukurta pagal garsią italų pjesę „Coppia aperta, quasi spalancata“ (autoriai Dario Fo, Franca Rame ir Jacopo Fo). Vos pradėta rodyti Italijoje, pjesė, dėl savo drąsaus ir necenzūruoto turinio, sulaukė didžiulio ažiotažo.

Lietuviško spektaklio „Atvira pora“ kūrėjai įspėja, kad jame aptariamos problemos ir vaidinamos situacijos gali šokiruoti jautresnį žiūrovą, taip pat gali būti sunkiai suprantamos jaunesniems nei 16 metų asmenims.

KONSUELOS MAČIULEVIČIŪTĖS ir draugų koncertas
2025-12-18 18:00 (Europe/Helsinki) | Koncertų salė „Saulė”
Gruodžio 18 d. 18 val. Šiaulių saulės koncertų salėje vyks ypatingas koncertas „Konsuela Mačiulevičiūtė ir draugų koncertas “. Tai vakaras, kupinas aistros, spalvų ir muzikos, kviečiantis žiūrovus pasinerti į romų muzikos bei šokio sūkurį. Čia skambės aistringos dainos, jaudinančios improvizacijos, nauji lietuviški kūriniai bei netikėtos premjeros – kai kurie kūriniai scenoje skambės pirmą kartą.

Koncerto žvaigždė – dainininkė Konsuela Mačiulevičiūtė, muzikos pasaulyje žinoma nuo 2000 metų. Ji ne kartą pasirodė televizijos projektuose „Lietuvos talentai“, „Lietuvos balsas“, LRT laidoje „Būk artistas“, kur tapo laureate. Konsuela šiandien yra žinoma kaip romų dainų atlikėja, lietuviškų tekstų autorė, muzikos pedagogė ir daugelio muzikinių renginių dalyvė, bei festivalio Tamburinas organizatorė.

Vakaro svečias ir Evaldas Vaikasas. Evaldas Vaikasas – lietuvių popmuzikos atlikėjas, apibūdinamas kaip „perspektyvus jaunosios kartos pop muzikos atlikėjas“. Atlikėjas dalyvavo nacionaliniame „Eurovizijos“ atrankos konkurse „Eurovizijos Atranka 2018“ su daina „Blind“.

Scenoje Konsuelai talkins spalvingasis kolektyvas „Roma de Drom“ iš Vilniaus – jaunos ir talentingos šokėjos, garsėjančios ugningais romų tradiciniais šokiais. Jų energingi pasirodymai ne kartą papuošė šalies šventes, o žiūrovams jos pažįstamos ir iš Radži vaizdo klipo „Sužvėjo“. Renginio atmosferą papildys džiazo smuiko virtuozas Eduardas Bogdanovas – unikalus dainuojantis smuikininkas, Lietuvos nacionalinio operos ir baleto teatro artistas, nacionalinių ir tarptautinių konkursų laureatas, taip pat televizijos projektų „Lietuvos talentai“ ir „X Faktorius“ dalyvis.

Arijus Ivaškevičius – pianistas, dainų autorius ir atlikėjas. Jis yra žinomas dėl savo indėlio į Lietuvos estradinę muziką, ypač 2000‑aisiais metais.

Įspūdžių kupiną fiestą praturtins scenos grandas Romas Dambrauskas – vienas iš tų atlikėjų, kurie Lietuvoje didžiąją dalį karjeros sukūrė per estradinę/pop muziką, turintys plačią veiklos patirtį.

Akustinis vakaras su Agne Michalenkovaite ir Severinu Norgaila
2025-12-18 19:00 (Europe/Helsinki) | Šiaulių kultūros centro Rėkyvos kultūros namai (Energetikų g. 7)
Gruodžio 18 d. 19 val. Šiaulių kultūros centro Rėkyvos kultūros namuose vyks akustinis vakaras su Agne Michalenkovaite ir Severinu Norgaila.
Šis koncertas – tarsi maloni kelionė per kalėdines melodijas, širdį glostančias akustines aranžuotes ir nuotaikingus interpretacijų akcentus.
Programoje – žinomų kalėdinių dainų bei autorinių kūrinių akustinės versijos, kurios kviečia klausytis, džiaugtis ir kartu patirti šventinę nuotaiką. Intymioje koncerto aplinkoje kiekvienas garsas ir žodis taps dalimi bendro šventinio stebuklo, kuriame muzika jungs klausytojus su jausmu, šiluma ir bendryste.
Koncertas, skirtas visai šeimai – tiek vaikams, tiek suaugusiems – norintiems ramiai pasinerti į Kalėdų laukimo nuotaiką, pasidžiaugti muzika ir kartu dalintis šventine atmosfera.
Įėjimas su nemokamais kvietimais, kuriuos nuo gruodžio 2 d. platina Šiaulių kultūros centro kasa, Rėkyvos kultūros namai ir www.ticketmarket.lt. Kvietimų skaičius ribotas.

Muzikinė komedija „Kurortinis romanas“
2025-12-19 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Palanga ne vienam poilsiautojui asocijuojasi su „Kurortiniu romanu“, tačiau tai, kad jis gali būti toks skambus, jaudinantis, intriguojantis ir galiausiai sukelti tikrą juoko dozę, žino ne visi.
Spektaklio veiksmas tarp vyro ir moters vyksta Lietuvos kurorto sostinėje – Palangoje, o siužeto situacijos – keliančios nuostabą ir priverčiančios be perstojo kvatotis.
Iš vyro lūpų, kuris kaip vėliau paaiškėja yra tikras mergišius ir kaskart keičiantis savo vardus bei net pamirštantis savo meilužes, liejasi fantazijos ir melas, saldus merginimo žodžiai, o tikslas vienas – įsitempti kaskart vis kitą moterį lovą. Kartu siužetas sukasi ir apie pamatines vertybes – meilę, artimą ryšį, pagarbą, atvirumą vienas kitam, o visa tai pateikiama per emocijų ir juoko prizmę.
Visiems šiems jausmams perteikti režisierius D. Kazlauskas su savo komanda pasirinko išties originalią formą, o situacijų įvairovė – įtraukianti ir itin žaisminga. Žiūrint šį spektaklį kartkartėmis galima net susitapatinti su aktoriais ir nejučia pajusti, kad panašias situacijas ir patirtis jaunystėje esame išgyvenę ir patys.
Dviejų žmonių spektaklyje pakaitomis vaidins ne tik L. Rastokaitė ir D. Kazlauskas, bet ir Renata Kutinaitė ir Andrius Povilauskas.
Spektaklio režisierius: Dainius Kazlauskas
Vaidina
ji: Lina Rastokaitė arba Renata Kutinaitė
jis: Dainius Kazlauskas arba Andrius Povilauskas
Kostiumų ir scenografijos dailininkė: Indrė Pačėsaitė
Renginio trukmė: ~1 val. 30 min.

Kalėdinių giesmių vakaras
2025-12-19 18:30 (Europe/Helsinki) | Prisikėlimo aikštė
Gruodžio 19 d. 18.30 val. Prisikėlimo aikštėje vyks Kalėdinių giesmių vakaras.
Dalyvauja Šiaulių kultūros centro kamerinis choras „Atžalynas“ (meno vad. M. Žalalis).
Renginio trukmė: ~30 min.

Koncertas "Šventinis GRAND Karnavalas"
2025-12-19 19:00 (Europe/Helsinki) | Šiaulių arena
„Šventinis Grand karnavalas“ – šlagerių karaliai didžiosiose Lietuvos arenose
Gruodžio mėnesį Lietuvos muzikos padangę sudrebins išskirtinis renginys – „Šventinis Grand karnavalas“. Jis ant vienos scenos suburs ryškiausias mūsų šalies populiariosios muzikos žvaigždes. Atlikėjai leisis į nepakartojamą turą per didžiausias Lietuvos arenas ir koncertų sales.
Didžiosiose šalies arenose pasirodys ne vieną dešimtmetį scenos viršūnėse esantys atlikėjai: Žilvinas Žvagulis, Vytautas Šiškauskas, Aistė Pilvelytė, Irena Starošaitė, Edmundas Kučinskas ir visada publiką įaudrinanti grupė „Patruliai“. Už gerą nuotaiką ir šypsenas žiūrovų veiduose bus atsakingas publikos numylėtinis renginio vedėjas Dainius Martinaitis.
Koncertų metu skambės visiems lietuviams puikiai pažįstamos legendinės dainos bei daugybė kitų kūrinių, kurie jau dešimtmečius lydi lietuvišką muzikos sceną, šventes, šokius ir radijo programas. Šventinė atmosfera, gyvai atliekami šlageriai ir visų laikų mėgstamiausi hitai nepaliks abejingų – žiūrovai kviečiami ne tik klausytis, bet ir dainuoti bei šokti kartu. „Šventinio Grand karnavalo“ koncertų datos ir vietos:

„Šventinio Grand karnavalo“ turas prasidės gruodžio 12 d. Panevėžio Kalnapilio arenoje.
Gruodžio 19 d. renginys persikels į Šiaulių areną.
Klaipėdos Švyturio arenoje koncertas vyks gruodžio 22 d.
Gruodžio 27 d. Lietuvos grandai aplankys Vilniaus Compensa koncertų salę.
Finalinis didžiausias šou įvyks gruodžio 29 d. Kauno „Žalgirio“ arenoje.

Tai vienintelis tokio masto projektas šventiniu laikotarpiu, kuriame vienoje scenoje susiburs Lietuvos muzikos grandai. Jie kartu sukurs nepamirštamą reginį ir padovanos įsimintinų akimirkų savo gerbėjams. Koncertas žada ne tik nostalgišką kelionę per lietuviškos muzikos istoriją, bet ir šiuolaikišką, energingą šou, kuris suvienys kartas ir dovanos tikrą šventę sielai.
Renginio bilietus platina bilietai.lt. Žiūrovai kviečiami pasirūpinti bilietais kuo anksčiau – vietų skaičius ribotas, o susidomėjimas milžiniškas. Nepraleiskite progos tapti šios muzikos šventės dalimi – „Šventinis Grand karnavalas“ laukia jūsų!

Daddy Was A Milkman akustiškai
2025-12-19 19:00 (Europe/Helsinki) | Koncertų salė „Saulė”
Po akimirksniu išparduoto koncerto Vilniuje, Šv. Kotrynos bažnyčioje, „Daddy Was A Milkman” sulaukė didžiulio susidomėjimo ir papildomų koncertų pageidavimų iš savo klausytojų.
Atliepiant juos, gruodžio mėnesį atlikėjas kviečia į dar vieną ypatingą šventinį koncertą – gruodžio 19 d. Šiauliuose, koncertų salėje „Saulė“.
Šie vakarai – tai galimybė artėjančių švenčių laukimą pripildyti muzikos, jaukumo ir šilumos. „Daddy Was A Milkman” kūryba, atpažįstami hitai ir ypatinga atmosfera sukurs progą pabūti drauge, pasinerti į muziką ir ramiai stabtelti metų pabaigoje.
Prieš dešimt metų debiutavęs „Daddy Was A Milkman“ greitai pelnė melomanų ir muzikos kritikų simpatijas. Geriausias to įrodymas – anšlaginiai koncertai: nuo debiutinio albumo „Daydreaming“ pristatymo 2016 m. vasarą iki įspūdingų pasirodymų Trakų pilyje ir „Žalgirio“ arenoje. Atlikėjas pelnė „M.A.M.A.“ apdovanojimus („Metų proveržis“, „Metų elektronikos atlikėjas“), o jo koncertai sėkmės sulaukė ne tik Lietuvoje – anšlagai lydėjo ir Rygos „Palladium“ klube bei Rygos arenoje.
Daddy Was A Milkman – „Breathe In”
Šiemet Daddy Was A Milkman pristatė naująjį albumą „Quite Something“ ir surengė kūrybos dešimtmečiui skirtą grandiozinį koncertą Vilniaus Kalnų parke. Vasarą kartu su gitaros virtuozu iš Latvijos Gintu Smukais jis pristatė ypatingus akustinius pasirodymus Palangoje, Nidoje ir Kaune.
Gruodžio mėnesį atlikėjas drauge su scenos bičiuliu Gintu sugrįžta su specialia akustine programa, kurioje gerai pažįstamos dainos suskambės naujai – jautriai, intymiai ir šventiškai.

Spektaklis „Revizorius“
2025-12-20 18:00 (Europe/Moscow) | Šiaulių dramos teatras
Pjesės autorius – NIKOLAJUS GOGOLIS
Režisierius – AIDAS GINIOTIS
Antrasis režisierius VAIDOTAS ŽITKUS
Scenografė ir kostiumų dailininkė – Laura Luišaitytė
Kompozitorius – Ignas Juzokas
Šviesų dailininkas – Darius Malinauskas
Į Valstybinį Šiaulių dramos teatrą atvyksta „Revizorius“! Lydimas teatrinių improvizacijų meistro Aido Giniočio, „Revizorius“ juoksis iš mūsų prigimtinio noro susikurti sau šiltą lizdelį kitų sąskaita ir visada būti kažkiek „lygesniais už kitus“. „Ko juokiatės? – Iš savęs juokiatės?“. Bet ar tikrai visada esame tikri, kas yra kas? Kas čia iš tiesų korumpuotas? Ar paprastas žmogus, ar valdininkas, o gal kažkas iš dar aukščiau? O gal didžiausių manipuliatorių ir „pilkųjų kardinolų“ mes net nežinome? Manipuliacijų, kyšių, „ranka ranką plauna“ sistemų apraizgytame pasaulyje atrodo nebeįmanoma išnarplioti korupcijos mazgo į tiesų ir aiškų siūlą, o tai jau visai nejuokinga mintis.

Legendinis miuziklas VELNIO NUOTAKA
2025-12-20 18:00 (Europe/Helsinki) | Šiaulių arena
Žiemą didžiausiose šalies arenose atgims legendinis kino miuziklas „Velnio nuotaka“
Metų pabaigoje didžiausiose Lietuvos arenose bus pristatytas unikalus projektas – legendinis kino miuziklas „Velnio nuotaka“ atgims visiškai nauju formatu! Pirmą kartą istorijoje vienas geriausių visų laikų lietuviškų filmų bus pristatytas akompanuojant Kauno miesto simfoniniam orkestrui ir ritmo grupei, dalyvaujant mišriam chorui ir žymiems Lietuvos dainininkams. Pagrindinius vaidmenis atliks – Povilas Meškėla (Baltaragis), Ona Kolobovaitė (Jurga, Marcelė), Rūta Lukoševičiūtė (Uršulė), Vidas Bareikis (Pinčiukas), Egidijus Bavikinas (Girdvainis), Ištvanas Kvikas (Raupys), Laurynas Baškys (Anupras).
Scenoje matysime per 100 atlikėjų, įspūdingus šviesos efektus, o didžiuliame ekrane – nemirtingąją „Velnio nuotaką“. Lietuvos kino centro (LKC) iniciatyva filmas yra suskaitmenintas ir restauruotas 4K raiška, jį lydės gyvai atliekama genialioji Viačeslavo Ganelino muzika ir nuostabūs Sigito Gedos tekstai, tad žiūrovų laukia didžiulė puokštė nepakartojamų įspūdžių ir emocijų.
Pasirodymai įvyks: lapkričio 29 d. – „Kalnapilio“ arenoje, Panevėžyje; gruodžio 6 d. – „Žalgirio“ arenoje, Kaune; gruodžio 13 d. – „Švyturio“ arenoje, Klaipėdoje ir gruodžio 20 d. – „Šiaulių“ arenoje, Šiauliuose.
Jurgos arija – https://youtu.be/RqfG338pWMo
1974 metų muzikinis kino filmas „Velnio nuotaka“, sukurtas Kazio Borutos romano „Baltaragio malūnas“ motyvais, jau seniai yra tapęs Lietuvos kino klasika ir mylimas jau ne vienos kartos žiūrovų. Filmo scenarijaus autoriai – Arūnas Žebriūnas ir Sigitas Geda, kompozitorius – Viačeslavas Ganelinas, režisierius – Arūnas Žebriūnas, operatorius – Algimantas Mockus, dailininkė – Filomena Linčiūtė-Vaitiekūnienė, choreografas – Adomas Gineitis. Pagrindiniuose vaidmenyse: Jurga ir Marcelė – Vaiva Mainelytė (dainavo Asta Chomentauskienė), Girdvainis – Regimantas Adomaitis (dainavo Vytautas Kernagis), Pinčiukas – Gediminas Girdvainis (dainavo Jonas Rupša), Uršulė – Regina Varnaitė (dainavo Birutė Dambrauskaitė), Baltaragis – Vasilijus Simčičius (dainavo Viktoras Malinauskas), Raupys – Bronius Babkauskas, piršlys Anupras – Juozas Meškauskas (abi partijas dainavo Alfonsas Vaškevičius).
2025 metai neatsitiktinai pasirinkti šio didžiojo areninio projekto įgyvendinimui, nes būtent šiemet minime net keturias svarbias sukaktis, susijusias su „Velnio nuotaka“. Tai – 120-osios maištingos dvasinės prigimties kūrėjo, rašytojo Kazio Borutos (1905 – 1965) gimimo metinės, o jo žymiausiam kūriniui – romanui „Baltaragio malūnas“ (1945) sukanka 80 metų. Taip pat šiemet minime mūsų kino klasiko, Lietuvos nacionalinės kultūros ir meno premijos laureato, režisieriaus Arūno Žebriūno (1930 – 2013) 95-ąsias gimimo metines. Ir dar vienas svarbus jubiliejus – visus šiuos metus savo 80-metį mini miuziklo „Velnio nuotakos“ muzikos autorius, pianistas ir kompozitorius Viačeslavas Ganelinas.
Štai kaip taikliai apie „Velnio nuotaką“ yra pasakęs kino kritikas Saulius Macaitis: „Tai vienas populiariausių ir savičiausių lietuvių filmų. Rinkdamasis ekranizuoti nacionalinės literatūros legendą, A. Žebriūnas daug rizikavo. Pasirinkęs visiškai sąlyginę miuziklo arba roko operos formą, autorius ir pernelyg nenutolo nuo knygos, ir sukūrė visai originalų, pirmiausia kinematografinį kūrinį. Ryškus ir raiškus folklorinis (tiesa, įžūliai modernizuotas) reginys, kurio varomoji jėga – pagavi V. Ganelino muzika, realizuotas smagiai atsipalaidavus. Griaunanti ankstesnių filmų įtvirtintą legendą apie niūrų lietuvio būdą, „Velnio nuotaka“ imponuoja linksma dinamika ir lieka stovėti skyriumi visame Lietuvos kinematografe“.

LEGENDINĖS KALĖDOS su legendiniais Orestu ir Džilda Vaigauskais | N16
2025-12-20 18:00 (Europe/Helsinki) | Koncertų salė „Saulė”
Legendinės legendos Orestas ir Džilda Vaigauskai kviečia jus į ypatingą šventinį turą – LEGENDINĖS KALĖDOS, kupiną juoko, muzikos ir intymių Kalėdinių istorijų. Kaip sako profesorius Vaigauskas: „Kalėdos mums su mamuku – ne tik šeimos šventė, nes vaikus iš namų jau esam išviję, bet ir ypatingas nuotykis, kurį kasmet išgyvename su smagiu seksualiniu drebuliu ir siurprizais“. Jam antrina ir Džilda Vaigauskienė: „Šiemet lyg šventiniu keksu dalinsimės mūsų su tėveliu karščiausiomis Kalėdinėmis istorijomis su jumis! Kas žino, gal būtent per šitas Kalėdas jūs sužinosite mūsų didžiausią sekretą“. Legendarinio vakaro metu skambės ne tik šventinės dainos, bet ir Kalėdiniai prisiminimai, padėsiantys pajusti tikrą šventinę dvasią. Kartu su charizmatiškuoju profesoriumi Orestu ir žavingąja jo pačiute Džilda vakaras taps ne tik linksmas, bet ir jaukiai nostalgiškas, sklidinas šiltų prisiminimų ir nuotykių. Nepamirškite, kad Vaigauskų istorijos skirtos suaugusiems, nes jos su intymiomis detalėmis, kurios pridės vakarui pikantiškumo! Dėl galimo šalutinio poveikio pasitarkite su gydytoju ar vaistininku!
Bilietai tirpsta greičiau nei Kalėdinis sniegas – nepraleiskite progos!

Renginio trukmė: 1 val. 30 min.
Amžiaus cenzas: N16

Didžioji kalėdinė Šiaulių mugė 2025
2025-12-21 10:00 - 17:00 (Europe/Helsinki) | Šiaulių arena
Gruodžio 21 d. | „Šiaulių arena“ | Įėjimas nemokamas
Kalėdos artėja! O kartu su jomis – jaukumas, šviesa ir dovanų keitimosi džiaugsmas. Pasitikime šventes pasiruošę – be streso, tačiau su šypsena ir įkvėpimu!
✨ Kviečiame į Didžiąją kalėdinę Šiaulių mugę – į šventinį susitikimą, kupiną dovanų rinkinių, skonių bei aksesuarų. Mugė vyks gruodžio 21 dieną, „Šiaulių arenoje“.
🎁 Daugiau nei 200 kūrėjų ir gamintojų pasiruošę nustebinti:
• originaliomis dovanomis ir kalėdinėmis dekoracijomis;
• gurmaniškais skanėstais ir lietuviškais maisto gaminiais;
• stilingais papuošalais, aksesuarais ir drabužiais;
• mielomis smulkmenomis vaikams ir visai šeimai.
🕒 Darbo laikas:
• Gruodžio 21 d. – 10:00–17:00
📸 Mugės metu bus fotografuojama ir filmuojama.
📍 Organizatorius – www.festivus.lt
🎅 Apsilankyk ir pajusk tikrą Kalėdų dvasią!

Sauliaus Prūsaičio koncertas
2025-12-21 18:00 (Europe/Helsinki) | Koncertų salė „Saulė”
Pasiimk pačią smagiausią nuotaiką!
Pasikviesk pačius geriausius draugus!
Apsirenk patį ryškiausią drabužį!
IR
Einam šokt!
Garsiai sako Saulius Prūsaitis ir jo muzikantai!
Einam šokt!
Su garsiausiais Sauliaus Prūsaičio hitais!
Einam šokt!
Su išskirtine Sauliaus Prūsaičio energija!
Einam šokt!
Linksmiausiame metų koncerte!

Komedija „Mano namai“
2025-12-22 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Ar kada nors pagalvojote, kas nutiktų, jei per klaidą jūs ir visiškai nepažįstamas žmogus išsinuomotumėte tą patį butą?
Vieną dieną į savo naujus namus įsikrausčiusi Rūta (Ineta Stasiulytė) susiduria su nepaaiškinama situacija – besitvarkant naujuose namuose, ji išgirsta kaip kažkas atsirakina duris. Pasirodo, tai Tomas (Nerijus Gadliauskas), kuris įsitikinęs, kad šie namai priklauso jam.
Nekilnojamojo turto agentūros autoatsakiklis „sudainuoja“, jog susisiekti pavyks tik po ilgojo savaitgalio… tad Rūta ir Tomas privalo rasti būdą sugyventi. Tačiau viskas nėra taip paprasta! Pirmoji Rūtos ir Tomo diena naujuose namuose virsta tikra išgyvenimo kova – nesusitarimai dėl taisyklių, juokingi bandymai dalintis erdve ir įtampa, kuri auga su kiekviena minute.
Kaip naujakuriams pavyks susitarti? Ar visgi vienam teks palikti naujuosius namus?
Komediją režisuoja daugybę sėkmingų darbų teatre ir kine sukūręs Justinas Krisiūnas.
N-13.
Renginio trukmė: ~1 val. 40 min.
